En 1948 tornó a sinyar un contracto con una atra productora, a Columbia Pictures, tamién por una durada de 6 meses, actuando en a cinta mosical de baixo presupuesto Ladies of the Chorus (1948, Phil Karlson). A cinta estió un fracaso de raso, con a quala cosa no li renovoron o suyo contracto. Actuó en Love Happy (1950, David Miller) con os chirmans Marx, y a suya actuación lis cuacó a os productors d'a cinta, que la ninvioron a promocionar-a a la ciudat de Nueva York. Atrayó l'atención de Johnny Hyde, un achent d'a William Morris Agency, qui acceptó de representar-la y amás esdevenió o suyo aimant, obtenendo-li un chicot papel en a cinta The Asphalt Jungle (1950, John Huston), encara que a cretica consideró que heba feito una interpretación de calidat. Sindembargo, Marilyn Monroe no teneba diners, asinas que acceptó posar ta fotografías eroticas con o fotografo Tom Kelly, encara que con o nombre artistico de Mana Monroe. Istas fotografías de calandario tornoron a amanixer dimpués, quan Marilyn Monroe ya heba esdevenito un presonache celebre.